Tânărul din Pitești care a agresat o fată și a împins-o din autobuz, arestat pentru 30 de zile. Update
- Moraru Iulia
- 2 martie 2024, 19:27
În cursul zilei de sâmbătă, tânărul din Pitești care a agresat sexual o fată în autobuz iar apoi a împins-o jos pentru că s-a opus, a fost reținut de poliție.
Update:
După ce l-au reținut pe agresorul din Pitești, tânărul a fost arestat preventiv pentru 30 de zile. El va fi cercetat pentru agresiune sexuală și violență.
Știre inițială:
Vineri seara, tânărul din Pitești s-a prezentat pentru a fi interogat de către autorități, după ce poliția a făcut publice anterior imagini cu incidentul care a avut loc în luna ianuarie.
Agresorul din Pitești, reținut de poliție pentru faptele sale
"Bărbatul în cauză, de 26 de ani, care locuieşte fără forme legale pe raza municipiului Piteşti, a fost audiat. În cursul acestei zile, după administrarea de probatoriu, bărbatul a fost reţinut pentru 24 de ore, pe bază de ordonanţă", se precizează într-un comunicat al Inspectoratului de Poliţie Judeţean (IPJ) Argeş.
Individul suspectat de comiterea infracțiunilor de agresiune și loviri sau alte violențe a fost reținut pentru 24 de ore și va fi prezentat duminică la Parchetul de pe lângă Judecătoria Pitești, unde va fi propusă o măsură preventivă.
Oameni au fost rugați să ofere orice informații despre suspect
IPJ Argeș a mai transmis că autoritățile au efectuat investigații în imediata apropiere a locului faptei, inclusiv la liceele din zonă.
Cu toate acestea, suspectul din Pitești și cei care îl însoțeau nu s-au prezentat la audieri, deși aveau posibilitatea să afle că se desfășoară cercetări pentru clarificarea situației.
"Rugăm persoanele care pot da relaţii cu privire la tânărul în cauză sau despre ceilalţi tineri care apar în imagini să contacteze poliţiştii din cadrul Poliţiei Municipiului Piteşti, la numărul de telefon 0248 607 009", se mai menționa în comunicat.
Un adolescent de 17 ani a ajuns după gratii pentru că a pipăit o tânără pe stradă
Un adolescent de 17 ani din Iași a ajuns după gratii, după ce ar fi pipăit o tânără în zonele intime.
Agresiunea sexuală a avut loc la finalul lunii august 2023, pe o alee pietonală, ziua în amiaza mare.
Deși în primă fază judecătorii au decis arestarea preventivă a tânărului, avocatul lui a contestat măsura, iar instanța a revenit asupra deciziei și a dispus control judiciar.